送外甥法真一師
作者：郭祥正
朝代：宋

paragraphs: 仕祿不及養，勇往學金仙。
棄家如脱屣，壞衣披稻田。
見汝若見母，令我涕泗漣。
我方齓齠時，巨獄遭摧顛。
汝母挈我往，西江赴臨川。
愛育比其兒，衣食無頗偏。
追隨二三載，思親我言還。
是時汝未産，顧今三十年。
汝壯我已老，死者歸重泉。
悠悠記昨夢，幻妄真可憐。
汝能逃世累，趣尚固已賢。
京華勿久棲，還當擇深淵。
返窮生死本，勿爲言句纒。
拭我衣上淚，贈汝金石篇。